作者:祝穆
標題:沁園春
內容:自有東陽，錦水城山，幾千百年。記往時僅說，擁麾刻郡，而今創見，持橐甘泉。地脈方興，天荒欲破，還為鹽梅生鉅賢。清和候，正風薰日永，作地行仙。題輿小駐樵川。常只恐祖生先著鞭。算誰從井落，重新疆理，誰從襄峴，一洗腥羶。幕府歸來，未應袖手，行有詔書來九天。勳名就，使吾鄉誇詫，盛事流傳。